Karsten Nonbo (V), 2012-05-10:
Det lovforslag, som vi skal behandle nu, handler først og fremmest om sanktioner over for kørelærere, som ved grove og gentagne overtrædelser af reglerne for kørelærere skal kunne miste retten til at udføre deres erhverv.
Det er jo egentlig noget, som kørelærerne selv har skreget meget på, så det er der nok ikke så mange der er direkte imod.
Det er sådan, at når der er pirater inden for forskellige virksomheder, når der er nogle, der ikke gør deres arbejde, eller som gør det på den allernemmeste måde, så går det ud over de seriøse, og her er der nok desværre en branche, der er ved at få sværere og sværere vilkår, fordi der er flere og flere, der udbyder, og der er flere og flere, der udbyder på den nemmeste og billigste måde.
Der er absolut en tilslutning fra Venstre til, at vi skal kunne komme efter de brodne kar og frakende dem retten til at være kørelærere, men det kræver, at vi, samtidig med at vi bruger den pisk, følger kørelærernes foreninger og ser at få givet dem en bedre uddannelse.
Så min opfordring til justitsministeren skal være, at det skal være noget, vi arbejder meget, meget seriøst med fremover, således at vi kan tilbyde det.
Der skal også gives ros til den del af lovforslaget om, at eleven ikke skal betale gebyr ved aflysninger på grund af vejrlig, hverken til den praktiske prøve eller den teoretiske prøve, sådan som man beder om fra Dansk Kørelærer-Unions side.
Det vil også være mærkeligt, hvis det er sådan, at man stadig væk kan, skal og må fortsætte med teorien, hvis ikke man kan komme ud at køre på grund af vejrliget.
Det er jo sådan, at så burde teoriundervisningen stoppe samtidig, for vi har selv stillet krav om, at teori og praksis lektionsvis skal følges ad.
Det er også fint, at eleven selv må betale for tolk, hvis ikke han kan gøre sig forståelig på det danske sprog.
Det er vel egentlig et rimeligt krav, hvis man vil tage kørekort i Danmark, at man kan sproget og kender kulturen og mange andre ting, selv om trafikkulturen måske ikke direkte er det, man sådan skal tage alt for meget ved lære af i Danmark.
Og så er det selvfølgelig fint, at man, hvis man har et problem, f.eks. hvis man er døv, så selvfølgelig ikke skal betale for en tegnsprogstolk.
Det er helt fint.
Men nu er jeg lige nødt til at blive lidt teknisk og nævne noget, der ikke er så fint.
Det er systemet, som det vistnok fungerer i øjeblikket, med at ombooke, altså komme ind der, hvor der med 3 dages varsel er aflyste prøver.
Når kørelærerne vil ind at have fat i de der timer, er der et mærkeligt system.
De kan ikke komme ind og få de der timer, der står og blinker som værende ledige inden for de sidste 3 dage.
For det første er de vist låst i 24 timer, og for det andet, hvis det sker om onsdagen og man ikke kan komme til og det gælder timer om mandagen, så er tiden jo hurtigt gået, og i den tid skal man have fat i borgerservice, som så skal have fat i politiet for at frigøre timerne.
Der er noget praksis der, som bør kunne forbedres fra politiets side, og det er nok et spørgsmål om, at det er os, der skal styre edb'en, og ikke edb'en, der skal styre os.
Der er i hvert fald noget teknisk noget, jeg vil se på.
Der er jo også nogle tiltag.
Vi er heldigvis kommet nogenlunde til bunds i ventetiderne, og derfor er jeg lidt skeptisk over for, om det er nødvendigt at gå fra 3 til 5 dages varsel, når det gælder eleverne, altså når det er den vej rundt.
Vi skal jo huske, at politiet er et serviceorgan for borgerne, når de afholder prøver.
Det er jo os som offentlig myndighed, der skal være serviceminded over for borgerne, og derfor skal vi ikke bare stille krav til borgerne uden at stille krav til os selv.
Så der er nogle tekniske problemer her, jeg gerne vil have løst, inden vi umiddelbart siger ja til at svinge pisken over eleverne og sige: Før var det i orden, at I meldte jer til 3 dage før, men nu skal I pludselig gøre det inden for 5 dage, ellers bliver jeres gebyrer slugt af staten, uden at I får noget for det; så må I betale et nyt gebyr.
Så jeg vil lige i udvalgsarbejdet dyrke, om det virkeligt er nødvendigt at stille krav om, at man altså nu skal melde afbud til køreprøven 5 dage i forvejen, hvis man vil gøre det uden at miste sit gebyr.
Der er kun det her ene hængeparti, og så vil jeg altså som sagt dyrke, om det er blevet for teknisk og for vanskeligt for kørelærerne og dermed eleverne at komme ind og hente de ledige timer, der ligger.